[{"text_idx": "#000003", "text": "Pa\u0308rt Uusberg: vanasti olin \"mees metsast\" ja see oli vabastav"}, {"text_idx": "#000005", "text": "Ta\u0308nao\u0303htuse muusikasaate \"MI\" keskmes on kaks uut koorimuusikaplaati: norralase Henrik \u00d8degaardi muusikat salvestasid Rahvusmeeskoor ja Vox Clamantis ning Pa\u0308rt Uusbergi teoseid neidudekoor Kammerha\u0308a\u0308led. Et Uusbergi muusikat kuuleb plaatidel ja koorikontsertidel aina enam, uuris Timo Steiner, mida menukas koorihelilooja ise arvab oma edust, loomingust ja inimeseks olemisest. Teleekraanil na\u0308eb neid vestlemas \"MI-s\" kell 22.10, ta\u0308ispikka intervjuud saab lugeda siit."}, {"text_idx": "#000006", "text": "Kui sa nu\u0308u\u0308d oma muusikaga plaadi peale paned ja tervikuna la\u0308bi kuulad, mis emotsiooni see Sinus nu\u0308u\u0308d tagasisidena tekitab?"}, {"text_idx": "#000008", "text": "Ma arvan, et on vaja aega ja seedimist, et u\u0308ldse oma varem loodud muusikat kuidagi ja\u0308lle natukenegi rohkem puhtalt lehelt kuulda ja ka seda salvestatud plaati terviklikumalt tajuda. Praegu veel ei ole see aeg ka\u0308es."}, {"text_idx": "#000010", "text": "Kammerha\u0308a\u0308lte plaadi puhul olin esimest korda autoriplaadi helilooja rollis salvestust kuulamas. Minule tundus, et oluline on u\u0308hest ku\u0308ljest o\u0308elda ausalt, mida sa tunned, aga teisest ku\u0308ljest teadlikult olla heatahtlik ja julgustada esitajaid. Salvestusel tekib igasuguseid probleeme, koorimuusika puhul u\u0308ks tavalisemaid probleeme on na\u0308iteks helistiku vajumine vo\u0303i to\u0303usmine. U\u0308ritasin siis va\u0308hemalt enda meelest hoida positiivset atmosfa\u0308a\u0308ri, et pole hullu midagi. Ma loodan, et sellel oli mo\u0303tet."}, {"text_idx": "#000012", "text": "Ega ma ennast ta\u0308ielikuks asjatundjaks pidada ei saa, olen siiski u\u0308pris noor helilooja veel. Samas olen pa\u0308ris palju kirjutanud kooridele, sealhulgas naiskooridele, ja just ja\u0308rk-ja\u0308rgult la\u0308bi selle kirjutamisprotsessi neid saladusi tundma o\u0303ppinud. Va\u0308hemalt enda meelest."}, {"text_idx": "#000013", "text": "Olen va\u0308ga ta\u0308nulik, et Eestis on nii palju toredaid neidudekoore. Mina heliloojana puhtalt ta\u0308nu sellele aspektile olen saanud suurepa\u0308rase vo\u0303imaluse areneda. Minu esimene tellimus naiskoorile kirjutada tuli Raul Talmarilt u\u0308le-eestilisele neidudekoorile Leelo. Sealt edasi tuli koosto\u0308o\u0308 ETV tu\u0308tarlastekoori, Ellerheina ja nu\u0308u\u0308d Kammerha\u0308a\u0308ltega. Minu meelest on ko\u0303ik need koorid va\u0308ga kihvtid koorid ja eks ma niimoodi sammhaaval olen seda naiskoori faktuuri kombanud ja kindlasti ka mo\u0308o\u0308da pannud."}, {"text_idx": "#000014", "text": "Kas meeste ja naiste laulmine on po\u0303himo\u0303tteliselt justkui erinevast allikast kantud? Kuidas Sina tunned?"}, {"text_idx": "#000015", "text": "Jah, minu jaoks meeskoor seostub lapsest peale ku\u0308ll u\u0308sna kindla va\u0308rviga, minu jaoks on see tume va\u0308rv. Olgugi et meestelaulu liikumine on tihti natukene o\u0303llene ja pateetiline, mis on mulle vo\u0303o\u0303ras, aga meeskoori registri tumedus on mind lapsest peale ko\u0303netanud. Kui vo\u0303tta keelpilliorkestrist ts\u030cellod, vioolad ja kontrabassid ja panna nad mingit lo\u0303iku ma\u0308ngima, see on ju jumalikult kaunis"}, {"text_idx": "#000016", "text": "Naiskoori juures on heal juhul mingisugune ingellikkus. Eks ta on trafaretne vaatenurk, aga to\u0303esti see naise ha\u0308a\u0308l ja selline helgus, seal on midagi ingellikult puhast. Samas ma olen avastanud, miks mulle meeldib just enda naiskoorilauludest \u201eLuiged la\u0308evad\u201c \u2013 naiskoor minooris ko\u0303lab kuidagi eriti kaunilt veel."}, {"text_idx": "#000017", "text": "Sinu muusika on viimasel ajal ja\u0308rjest rohkem \u201enakatanud\u201c heas mo\u0303ttes - kas oled ise ka analu\u0308u\u0308sinud, miks Sinu loomingut nii palju lauldakse?"}, {"text_idx": "#000018", "text": "Eks ta ilmselt teatav selline meloodilisus ja heako\u0303lalisus ole. Mulle tundub, et tonaalne taju muusikas on midagi igiomast inimesele. Eriti inimesed, kes pole muusikat nii su\u0308vitsi o\u0303ppinud, pole sellest tu\u0308dinenud, ja koorimuusikas valdav osa inimesi ju ongi muusikat natuke o\u0303ppinud. Neid liigutab vo\u0303ib-olla just see meloodilisus ja harmoonilisus."}, {"text_idx": "#000019", "text": "Ja\u0308llegi kuskil teises kontekstis mo\u0303jun ma taolise helikeelega u\u0308pris vanamoelisena ja ma olen sellega ka ha\u0308sti kursis, aga ma arvan, et ei saa kedagi teist ma\u0308ngida. Mina olen heliloojana alati u\u0308ritanud usaldada lihtsalt oma su\u0308dant ja olla enda suhtes aus ja kirjutada seda, mida ma ise tahaks kuulda."}, {"text_idx": "#000020", "text": "Ma to\u0303esti ei ole kuidagi prognoosinud, et kui palju see muusika levima hakkab. See on olnud pigem u\u0308llatus, mis laulud va\u0308lja filtreeruvad ja laiemalt massidesse la\u0308hevad. Seda ma ei ole ku\u0308ll kunagi osanud prognoosida."}, {"text_idx": "#000021", "text": "Kui Uusbergilt uus laul tellida, siis u\u0308ldiselt ta\u0308na tellija juba aimab, mis sealt vo\u0303iks tulla, kas see tekitab heliloojana pingeid ka?"}, {"text_idx": "#000022", "text": "Kusjuures jah, see pinge on kindlasti tekkinud aja jooksul. Seda ei olnud absoluutselt, kui ma alustasin heliloominguga tegelemist. Ma alustasin u\u0308pris hilja, 17-aaastaselt ja kuna ma ei ole ka\u0308inud muusikakeskkoolis ja olen pa\u0308rit va\u0308ikelinnast Raplast, siis mul mingis mo\u0303ttes puudus ka teatav kriitikameel."}, {"text_idx": "#000023", "text": "Ma olin ku\u0308ll muusikat o\u0303ppinud, aga mitte nii su\u0308vitsi, ja mul oli vo\u0303ib-olla rohkem julgust usaldada oma su\u0308dant. Alles hiljem professionaalselt muusikat o\u0303ppides kohtusin selliste ku\u0308simustega, et mis esteetikas vo\u0303i stiilis sa kirjutad, ja ma pean tunnistama, et alguses ma ei saanud arugi, millest jutt on. See esteetika ja stiil on see, mis on minu sees ja ma ei saa seda kuidagi so\u0303nastada ju. Aga nu\u0308u\u0308d paraku, olles su\u0308vitsi rohkem muusikaajalugu o\u0303ppinud, on see ku\u0308simus ka mulle endale aktuaalne ja ma saan va\u0308ga ha\u0308sti aru, kust see ku\u0308simus tuleb, ja kogu sellest situatsioonist, kuhu me 21. sajandi muusikaga jo\u0303udnud oleme."}, {"text_idx": "#000024", "text": "Pluss muidugi teatav staatuse tekkimine. Vanasti ma olin nii-o\u0308elda mees metsast ja see oli va\u0308ga vabastav, et kirjutad lihtsalt seda, mis sulle meeldib ja ma\u0308ngid klaveril kusagil koorilaagris mo\u0303nele so\u0303brale. Aga et nu\u0308u\u0308d to\u0303esti koorimuusika vallas minu nimi on ilmselt siin Eestis teada, kahtlemata tekitab pinge, aga ma u\u0308ritan ikkagi eelko\u0303ige olla aus iseenda vastu. See on nagu sisemine kreedo."}, {"text_idx": "#000025", "text": "Vahepeal Sa tundud rohkem helilooja, siis ja\u0308lle hakkad dirigeerimisega tegelema - mis vo\u0303nklemine see on?"}, {"text_idx": "#000026", "text": "Minu jaoks ei ole heliloojaks saamine kulgenud sirgjooneliselt. Pikka aega isegi muusikuks saamine ei olnud selge minu jaoks, soovisin hoopis teatriga tegeleda ja neid otsinguid on kaua olnud. Dirigeerimine sai minu elu osaks isegi natukene ootamatult, justkui mingisuguse tagauksena professionaalse muusika juurde, kui ma seda Otsa kooli o\u0303ppima la\u0308ksin."}, {"text_idx": "#000027", "text": "Ega ma siiani ei ole aru saanud, kas nende kahe alaga korraga tegelemine pigem ta\u0308iendab u\u0308ksteist vo\u0303i killustab. Kokkuvo\u0303ttes ma ta\u0308nasel pa\u0308eval vastaks, et mo\u0303lemat. Koorimuusika kontekstis olen enamiku oma teadmistest ja kogemustest saanud reaalsetest kooriproovidest, ise lauldes paljudes erinevates koorides, ise juhatades, ise o\u0303ppides teiste heliloojate partituure dirigendina. See on ikkagi olnud ta\u0308iesti hindamatu vara, millest o\u0303ppida."}, {"text_idx": "#000033", "text": "ETV2 inimo\u0303iguste kuu filmid avavad so\u0303navabaduse ko\u0303rget hinda"}, {"text_idx": "#000034", "text": "Kultuuriportaal soovitab: Leos Caraxi \"Annette\" Jupiteris"}, {"text_idx": "#000035", "text": "Mart Avi: olgu need so\u0303rmed, ko\u0303ri vo\u0303i keel - ko\u0303iki neid kontrollib meel"}, {"text_idx": "#000036", "text": "Ingmar Jo\u0303ela oma uuslavastusest: sobitumise teema on seal va\u0308ga oluline"}, {"text_idx": "#000040", "text": "Moekunstikino juht Helen Saluveer: tarbijana vo\u0303iks mo\u0303elda, mida me ostame"}, {"text_idx": "#000042", "text": "Suri arhitekt ja maalikunstnik Raul Paabo"}, {"text_idx": "#000044", "text": "Endla teater otsib lavastusse \"Rocco ja tema vennad\" noort osata\u0308itjat"}, {"text_idx": "#000045", "text": "Margus Allikmaa filmilinnakust: oleme la\u0308bira\u0308a\u0308kimistega lo\u0303pusirgel"}, {"text_idx": "#000046", "text": "Anthony Horowitz: ma usun kirjutamise ja kirjanduse jo\u0303udu"}, {"text_idx": "#000048", "text": "Terje Pennie: mo\u0303tlesin to\u0303siselt na\u0308itlejakarja\u0308a\u0308ri lo\u0303petamisele"}, {"text_idx": "#000051", "text": "Proovi ja\u0308rele: soojendusharjutused Klassikaraadio muusikapa\u0308eva viktoriiniks"}, {"text_idx": "#000052", "text": "Vaata uuesti: muusikapa\u0308eva suur muusikama\u0308ng ETV-s"}, {"text_idx": "#000054", "text": "Noored: digilahenduste u\u0308leku\u0308llus ei tee muuseumi a\u0308gedamaks"}, {"text_idx": "#000057", "text": "Teatri- ja muusikamuuseumi kogud kolitakse tuleval aastal Maarjama\u0308ele"}, {"text_idx": "#000061", "text": "U\u0308levaade. Aasta parimad lood 2022"}]